題族兄耐軒
作者：廖行之
朝代：宋

paragraphs: 乾坤一覆育，日月恒回旋。
百川滾滾流，晝夜不舍旃。
豈無桃杏姿，孰與松筠堅。
物理耐則勝，人事敗以獧。
君看伯禹功，手足甘胝胼。
苟無尼父志，緇磷多夤緣。
躁輕易與耳，頑頓終安然。
吾宗伯也亢，學世其家傳。
韜藏第懷寶，穮蔉須豐年。
雙扉儼庭牖，一字深韋絃。
此意當竟成，永言願無愆。
吾聞約與樂，仁者斯兩全。
君能處以一，我見成皆天。
伊傅終佐時，吳鄧徒多錢。
他時軒中人，更耐官九遷。